/* KOM/2010/0458 galutinis */ KOMISIJOS ATASKAITA TARYBAI IR EUROPOS PARLAMENTUI Europos mokslinių tyrimų tarybos veiksmai ir specialiojoje programoje „Idėjos“ nustatytų tikslų įgyvendinimas 2009 m.





[pic] | EUROPOS KOMISIJA | Briuselis, 2010.9.3 KOM(2010) 458 galutinis KOMISIJOS ATASKAITA TARYBAI IR EUROPOS PARLAMENTUI Europos mokslinių tyrimų tarybos veiksmai ir specialiojoje programoje „Idėjos“ nustatytų tikslų įgyvendinimas 2009 m. (Tekstas svarbus EEE) ĮVADAS IR TEISINIS PAGRINDAS Europos mokslinių tyrimų taryba (EMTT), įsteigta 2007 m. Komisijos sprendimu[1], įgyvendina specialiąją programą „Idėjos“ pagal Septintąją bendrąją programą (7BP). EMTT sudaro nepriklausoma Mokslo taryba ir paskirtoji įgyvendinimo struktūra. 2007 m. buvo įsteigta EMTT vykdomoji įstaiga[2] (pagal bendrą vykdomosioms įstaigoms taikomą tvarką[3]), kad perimtų iš Komisijos paskirtosios tikslinės įgyvendinimo struktūros vaidmenį. Atsakomybė už programos „Idėjos“ įgyvendinimą ir Mokslo tarybos rėmimą EMTT vykdomajai įstaigai perduota įgaliojimų aktu[4], o savarankiškumas suteiktas 2009 m. liepos mėn. Kitas esminis 2009 m. įvykis – EMTT struktūrų ir mechanizmų peržiūra, kitaip tariant nepriklausomas tam tikrų pagrindinių EMTT aspektų vertinimas atsižvelgiant į patirtį, įgytą nuo jos įkūrimo. Pagal Tarybos sprendimo dėl specialiosios programos „Idėjos“ 4 straipsnio 4 dalį ir I priedą šioje Komisijos metinėje ataskaitoje, parengtoje bendradarbiaujant su EMTT Mokslo taryba, pateikiamas Komisijos atliktas EMTT veiksmų ir tikslų įgyvendinimo 2009 m. vertinimas. Pripažįstamas EMTT vykdomosios įstaigos indėlis. STRATEGINIAI REIKALAI Mokslo taryba atsakinga už EMTT mokslo strategijos ir programai „Idėjos“ skirtos metinės darbo programos parengimą. Finansavimo schemos Mokslo tarybos tikslas – sukurti aiškią ir tvarią EMTT mokslinių tyrimų veiklos viziją, visose mokslinių tyrimų srityse taikant dvi dotacijų schemas: - EMTT dotacijos pradedantiesiems nepriklausomiems mokslo darbuotojams (toliau – EMTT dotacijos pradedantiesiems mokslo darbuotojams) : skirta padėti mokslo darbuotojams, kuriems neseniai buvo suteiktas daktaro laipsnis, tapti nepriklausomais; - EMTT dotacijos pažengusiesiems tyrėjams (toliau – EMTT dotacijos pažengusiesiems tyrėjams) : suteikiamos už geriausius mokslinius tyrimus, atliktus Europoje dirbančių vyresniųjų mokslo darbuotojų. Specialiajai programai „Idėjos“ skirta 2010 m. darbo programa Specialiajai programai „Idėjos“ skirtą 2010 m. darbo programą[5] Mokslo taryba parengė 2009 m. balandžio 2 d., o Komisija ją priėmė 2009 m. liepos 29 d. 2010 m. darbo programoje nepasiūlyta jokių esminių strategijos pokyčių, nors dotacijų schemos patobulintos remiantis įgyta patirtimi. Siekiant užtikrinti tinkamesnį abiejų pareiškėjų pogrupių, siekiančių gauti dotaciją pradedančiajam mokslo darbuotojui (t. y. pagrindiniai tyrėjai, kurie dar tik pradeda savarankiškai vykdyti mokslinius tyrimus, ir mokslo darbuotojai, kurie stiprina savo mokslinių tyrimų veiklą arba grupę), vertinimą, Mokslo taryba išplėtė pareiškėjų tinkamumo ribas iki 2–10 metų po daktaro laipsnio suteikimo. Tai tapo įmanoma gerokai padidinus 2010 m. biudžetą. Atsižvelgiant į šias tinkamumo ribas, vertinimo etape pareiškėjai, norintys gauti dotaciją pagrindiniam tyrėjui, suskirstomi į du pagrindinius srautus: pareiškėjus, kuriems daktaro laipsnis suteiktas ne mažiau kaip prieš dvejus ir ne daugiau kaip prieš šešerius metus (bendrai apibūdinami kaip pradedantieji), ir tuos, kuriems daktaro laipsnis suteiktas daugiau kaip prieš šešerius, bet ne daugiau kaip prieš dešimt metų (bendrai apibūdinami kaip įsitvirtinantieji) iki kvietimo teikti paraiškas paskelbimo. Siekiant užtikrinti, kad pradedantiesiems ir įsitvirtinantiesiems skirtų dotacijų skaičius būtų panašus, preliminarus kiekvienos grupės biudžetas buvo paskirstytas proporcingai abiejų kategorijų pareiškėjų pateiktų paraiškų finansavimo poreikiams. Kitais pakeitimais siekiama dar labiau supaprastinti taisykles dėl pakartotinio paraiškos teikimo ir dėl kelių paraiškų teikimo, taip pat pateiktos priemonės, kuriomis siekiama didinti ES ir asocijuotųjų šalių patrauklumą mokslo darbuotojams, gyvenantiems trečiosiose šalyse, bei toliau skatinti mokslininkes aktyviau dalyvauti. Mokslo darbuotojams iš trečiųjų šalių turi būti skirimas papildomas finansavimas, siekiant skatinti ir paremti jų įsikūrimą Europoje, taip pat bus labiau atsižvelgiama į ankstesnės profesinės veiklos pertraukas ir netipinę profesinę veiklą, kas, tikėtina, paskatintų mokslininkes aktyviau dalyvauti. Tarpusavio vertinimo metodika EMTT turi aukšto lygio tarpusavio vertinimo ekspertų grupių, kurias sudaro Mokslo tarybos atrinkti mokslininkai, inžinieriai ir mokslo darbuotojai iš ES ir kitų šalių, struktūrą. Šios grupės apima visas mokslinių tyrimų disciplinas ir dotacijų pažengusiesiems tyrėjams ir dotacijų pradedantiesiems mokslo darbuotojams skyrimo tikslais yra suskirstytos pagal tris pagrindines mokslinių tyrimų sritis: fizikos ir inžinerijos mokslai, gyvosios gamtos mokslai bei socialiniai ir humanitariniai mokslai. PROGRAMOS įGYVENDINIMAS Daugiau kaip 794 861 770 EUR įsipareigojimai ir daugiau kaip 221 422 331,50 EUR mokėjimai visiškai išnaudoti. Šios sumos sudaro 100 % specialiosios programos „Idėjos“ 2009 m. veiklos asignavimų. Dotacijos Nuo 2008 m. darbo programos, EMTT kvietimai teikti paraiškas apima vieno etapo paraiškų teikimo procesą, pagal kurį pareiškėjai turi pateikti visą paraišką, ir dviejų etapų vertinimo procesą[6]. Dotacijos skiriamos pateikusiems geriausias paraiškas, priklausomai nuo turimo biudžeto. Pasiūlymas pateikiamas remiantis pačia paraiška ir tarpusavio vertintojų pateikta rekomendacija dėl finansavimo. EMTT dotacijos pradedantiesiems mokslo darbuotojams 2009 m. kvietimas teikti paraiškas dėl EMTT dotacijų pradedantiesiems mokslo darbuotojams buvo paskelbtas 2008 m. liepos mėn., paraiškų pateikimo terminai – 2008 m. ruduo, o preliminarus biudžetas – 295,8 mln. EUR. Iš viso buvo gautos 2 503 paraiškos, kurios pagal sritis pasiskirstė taip: 1 112 – fizikos ir inžinerijos mokslai, 927 – gyvosios gamtos mokslai ir 464 – socialiniai ir humanitariniai mokslai. Kadangi dėl 7BP asocijuotųjų šalių įnašų bendras biudžetas padidėjo iki 325 mln. EUR, tapo įmanoma finansuoti 242 paraiškas[7]. 2010 m. kvietimas teikti paraiškas dėl EMTT dotacijų pradedantiesiems mokslo darbuotojams buvo paskelbtas 2009 m. liepos mėn., paraiškų pateikimo terminai – 2009 m. spalio–gruodžio mėn., o preliminarus biudžetas – 528 mln. EUR. Iš viso buvo gautos 2 873 paraiškos, kurios pagal sritis pasiskirstė taip: 1 205 – fizikos ir inžinerijos mokslai, 1 029 – gyvosios gamtos mokslai ir 639 – socialiniai ir humanitariniai mokslai[8]. EMTT dotacijos pažengusiesiems tyrėjams Iš viso 282 paraiškos, pateiktos pagal 2008 m. kvietimą tekti paraiškas dėl EMTT dotacijų pažengusiesiems tyrėjams, finansuotos iš galutinio 553 mln. EUR vertės biudžeto, kurį sudarė ir 7BP asocijuotųjų šalių įnašai[9]. 2009 m. kvietimas teikti paraiškas dėl EMTT dotacijų pažengusiesiems tyrėjams buvo paskelbtas 2008 m. lapkričio mėn., paraiškų pateikimo terminai – 2009 m. pavasaris, o preliminarus biudžetas – 489,5 mln. EUR. Kadangi buvo tikimasi gauti daug paraiškų, Mokslo taryba nusprendė, kad pirmieji du kvietimai teikti paraiškas dėl EMTT dotacijų pažengusiesiems tyrėjams (2008 ir 2009 m.) turėtų būti susieti. Dėl šios priežasties 2008 m. programos „Idėjos“ darbo programoje nurodyta, kad nė vienas pareiškėjas negali būti susijęs su daugiau negu viena paraiška, pateikta pagal kurį nors iš dviejų kvietimų teikti paraiškas. Pagal 2009 m. kvietimą teikti paraiškas vis tiek buvo pateikta net 1 583 paraiškos, iš kurių pradžioje atrinktos finansuoti 236 paraiškos. Daugiau paraiškų galės būti finansuojama gavus 7BP asocijuotųjų šalių įnašus. 2010 m. kvietimas teikti paraiškas dėl EMTT dotacijų pažengusiesiems tyrėjams buvo paskelbtas 2009 m. spalio mėn., paraiškų pateikimo terminai – 2010 m. vasario–balandžio mėn., o preliminarus biudžetas – 590 mln. EUR. Ataskaita apie šį kvietimą teikti paraiškas bus pateikta Komisijos 2010 m. metinėje ataskaitoje. Programos komitetas Specialiosios programos „Idėjos“ Programos komitetas[10] be savo oficialių funkcijų dar veikia ir kaip svarbus ryšių tarp valstybių narių ir 7BP asocijuotųjų šalių, Mokslo tarybos, EMTT generalinio sekretoriato ir Komisijos palaikymo tinklas. 2009 m. šis komitetas rinkosi į posėdžius balandžio 23 d. ir rugsėjo 30 d. Etikos vertinimas Išorės etikos ekspertų grupė peržiūrėjo 133 pagal 2009 m. kvietimą teikti paraiškas dėl EMTT dotacijų pradedantiesiems mokslo darbuotojams finansuoti atrinktus projektus, 42 iš jų taikytas visapusiškas etikos vertinimas. Atlikus vertinimą visiems, išskyrus vieną, projektams buvo pritarta[11]. 2009 m. kvietimo teikti paraiškas dėl EMTT dotacijų pažengusiesiems tyrėjams atveju 146 paraiškos perduotos etikos vertinimui atlikti; jį atlikus paaiškėjo, kad reikia atlikti 49 paraiškų visapusišką etikos vertinimą, o dėl 78 paraiškų reikėjo pateikti nacionalinių valdžios institucijų pritarimą. Visapusišką etikos vertinimą organizavo EMTT vykdomoji įstaiga, išskyrus 19 paraiškų, pagal kurias žmonėms, daugiausia vaikams, ir nežmoginiams primatams būtų taikomi invaziniai metodai, todėl, atsižvelgiant į jų delikatų pobūdį jos buvo pateiktos Komisijai. Žalos atlyginimas Programos „Idėjos“ žalos atlyginimo komitetas[12] apsvarstė 85 prašymus dėl žalos atlyginimo, susijusius su paraiškomis, pateiktomis pagal 2009 m. kvietimą tekti paraiškas dėl EMTT dotacijų pradedantiesiems mokslo darbuotojams, ir 74 prašymus, susijusius su paraiškomis, pateiktomis pagal 2009 m. kvietimą teikti paraiškas dėl EMTT dotacijų pažengusiesiems tyrėjams; šie skaičiai atitinkamai sudaro apytikriai 3,5 % ir 4,5 % pagal šiuos kvietimus pateiktų paraiškų. Žalos atlyginimo komitetas padarė išvadą, kad 10 prašymų dėl paraiškų, pateiktų pagal 2009 m. kvietimą tekti paraiškas dėl EMTT dotacijų pradedantiesiems mokslo darbuotojams, turėjo būti įvertintos arba pakartotinai įvertintos. Vienu tokiu atveju, susijusiu su atrinktu projektu, buvo pakeistas ankstesnis sprendimas dėl finansavimo sumos. Iki metų pabaigos nebuvo priimti sprendimai dėl prašymų dėl žalos atlyginimo, susijusių su paraiškomis, pateiktomis pagal 2009 m. kvietimą teikti paraiškas dėl EMTT dotacijų pažengusiesiems tyrėjams. Informavimas EMTT dalyvavo renginiuose mokslo bendruomenei aktualiais klausimais ir parengė bei platino reklaminę medžiagą. Posėdžiai 2009 m. kovo 13 d. Stambule vyko EMTT skirta konferencija, kuri sutapo su ten pat vykusia Mokslo tarybos plenarine sesija[13]. Konferencijoje pasisakė EMTT, Turkijos vyriausybės, vietos mokslo darbuotojų bendruomenės, EMTT dotacijų gavėjų ir suinteresuotųjų subjektų atstovai. EMTT atliko svarbų vaidmenį Komisijos organizuotoje konferencijoje dėl mokslinių tyrimų jungčių, kuri vyko Prahoje, Čekijai pirmininkaujant ES (2009 m. gegužės 7–8 d.). EMTT taip pat dalyvavo 58-ajame Nobelio premijos laureatų susitikime Lindau (birželio 28–liepos 3 d.), mokslininkų karjeros mugėje Londone (rugsėjo 25 d.) ir Berlyne surengtoje pirmojoje Europos mokslo darbuotojų karjeros mugėje (gruodžio 4 d.). 2009 m. rugsėjo mėn. EMTT vykdomajai įstaigai suteikto savarankiškumo ir įsikūrimo naujose patalpose proga įvyko iškilmingas atidarymo renginys – EMT – Ateitis prasideda šiandien . Buvo surengta keletas informacinių renginių suinteresuotiesiems subjektams, dažnai jie buvo organizuojami per nacionalinių ryšių palaikymo centrų tinklą. Renginiai vyko visoje ES ir 7BP asocijuotosiose šalyse, pavyzdžiui, Danijos, Vengrijos, Airijos, Italijos, Liuksemburgo, Nyderlandų, Portugalijos, Serbijos, Švedijos, Jungtinės Karalystės ir Norvegijos miestuose. EMTT taip pat stengėsi tapti labiau žinoma JAV – dalyvavo Europos karjeros mugėje Bostone, Amerikos mokslo pažangos asociacijos ( angl. American Association for the Advancement of Science) metiniame susirinkime Čikagoje ir tarptautinėje karjeros mugėje San Franciske. Leidiniai Paskelbta Mokslo tarybos įgaliojimu parengta antroji EMTT metinė ataskaita, kurioje apibūdinta EMTT veikla ir pasiekimai. Didžiausias dėmesys skirtas su finansuotais pagrindinių tyrėjų projektais susijusioms perspektyvoms ir lūkesčiams. Spausdintus leidinius taip pat sudarė lankstinukai, faktų suvestinės, brošiūros ir plakatai, kurie iki šiol plačiai naudojami siekiant pristatyti EMTT ir jos veiklą. Buvo parengta vaizdo medžiaga, kurioje pristatoma EMTT strategija, misija ir finansavimas teikiant EMTT dotacijas pradedantiesiems mokslo darbuotojams, ir tikimasi, kad ji bus plačiai išplatinta. Naujausią informaciją taip pat galima rasti EMTT interneto svetainėje[14] ir CORDIS[15] – Europos portale, skirtame moksliniams tyrimams ir plėtrai. Specialiosios programos „Idėjos“ stebėsena, analizė ir vertinimas 2009 m. ir toliau buvo taikoma anksčiau priimta EMTT stebėsenos, analizės ir vertinimo strategija ir sistema. 2008 m. buvo atrinktos dvi koordinavimo ir paramos veiklos paraiškos: pirmojoje analizuojamas programos poveikis mokslo darbuotojams, mokslinių tyrimų organizacijoms, finansuojančioms institucijoms ir politikos struktūroms, o antrojoje – poveikis karjeros raidai, priimančiosioms institucijoms, mokslinių tyrimų struktūroms ir rezultatams. Išanalizavus šiuos rezultatus, 2009 m. buvo paskelbtas antrasis kvietimas teikti koordinavimo ir paramos veiklos paraiškas, pagrindinį dėmesį skiriant temų spragoms ir toms sritims, kuriose per praėjusį kvietimą neatrinkta jokių paraiškų. Pirmųjų rezultatų tikimasi sulaukti 2010 m. pabaigoje. 2008 m. buvo paskelbtas kitas kvietimas teikti koordinavimo ir paramos veiklos, kuria siekiama palengvinti Mokslo tarybos pirmininko ir pirmininko pavaduotojų darbą, paraiškas. EUROPOS MOKSLINIų TYRIMų TARYBOS STRUKTūROS IR MECHANIZMAI Mokslo taryba 2009 m. Mokslo taryba penkis kartus rinkosi į valstybėse narėse ir 7BP asocijuotosiose šalyse surengtus plenarinius posėdžius, siekdama informuoti apie EMTT ir specialiąją programą „Idėjos“ šiose šalyse ir atkreipti dėmesį į vietos mokslininkų ir mokslo darbuotojų bendruomenę. 2009 m. Mokslo taryba du kartus rinkosi Briuselyje (balandžio 27–29 d. ir spalio 12–14 d.), kartą – Stambule (kovo 10–12 d.), Varšuvoje (birželio 29 d. – liepos 1 d.) ir Rehovote (Izraelyje) (gruodžio 14–16 d.). Mokslo tarybos įsteigta EMTT valdyba, kurios tikslas – planuoti Mokslo tarybos posėdžius ir palaikyti ryšius su EMTT vykdomąja įstaiga, rinkosi penkis kartus per metus. Naujų narių skyrimas 2008 m. Komisija sudarė Atrankos komitetą[16], kuris turėjo atrinkti naujus narius į tris laisvas vietas Mokslo taryboje bei pateikti rekomendacijas dėl metodo, kuriuo remiantis ateityje būtų pakeičiami nariai[17]. Komitetas, pasikonsultavęs su mokslo bendruomene, Komisijai savo pasiūlymus pateikė 2009 m. sausio mėn[18]. Remdamasi šio komiteto pasiūlymais Komisija naujaisiais Mokslo tarybos nariais paskyrė profesorių dr. Sierd A. P. L. Cloetingh (Amsterdamo laisvasis universitetas), profesorių Carlos M. Duarte (Ispanijos mokslinių tyrimų taryba, CSIC) ir profesorę Henrietta L. Moore (Kembridžo universitetas)[19]. Kalbant apie būsimus paskyrimus, komitetas pasiūlė, kad maždaug trečdalis Mokslo tarybos turėtų būti atnaujinama kas dvejus metus (tai reiškia, kad kadencija paprastai trunka šešerius metus ir gali būti pratęsta) ir kad Atrankos komitetas turėtų tapti nuolatiniu komitetu, kuris atrinktų naujus narius, kai to prireiktų. EMTT Generalinis sekretoriatas Birželio 30 d. baigėsi pirmojo EMTT generalinio sekretoriaus profesoriaus Ernst-Ludwig Winnacker kadencija. Į šį postą buvo paskirtas Barselonos Pompeu Fabra universiteto ekonomikos profesorius ir Barselonos Ekonomikos mokyklos pirmininkas Andreu Mas-Colell. Jo įgaliojimai galios iki 2011 m. gruodžio mėn[20]. EMTT generalinis sekretorius veikia pagal jam Mokslo tarybos suteiktus įgaliojimus, yra atsakingas už veiksmingą ryšių tarp Mokslo tarybos, Komisijos ir EMTT vykdomosios įstaigos palaikymą, taip pat jis prižiūri, kad EMTT vykdomoji įstaiga veiksmingai įgyvendintų Mokslo tarybos priimtą strategiją ir pozicijas. EMTT vykdomoji įstaiga EMTT vykdomajai įstaigai administracinis savarankiškumas suteiktas 2009 m. liepos 15 d. Iškilmingas atidarymas naujose patalpose Briuselyje vyko rugsėjo 24 d. Ta proga surengtas renginys „ EMTT – Ateitis prasideda šiandien “, kuriame pasisakė dr. Tobias Krantz (Švedijos Aukštojo mokslo ir mokslinių tyrimų ministras, atstovaujantis ES pirmininkaujančią valstybę), Janez Potočnik (Už mokslą ir mokslinius tyrimus atsakingas Europos Komisijos narys), Europos Parlamento narys Herbert Reul (Europos Parlamento Pramonės, mokslinių tyrimų ir energetikos komiteto pirmininkas), prof. Fotis C. Kafatos (EMTT pirmininkas ir Mokslo tarybos pirmininkas) ir dr. Jack Metthey (laikinasis EMTT vykdomosios įstaigos direktorius ir Komisijos direktorius), taip pat dalyvavo kviestiniai suinteresuotieji subjektai ir EMTT vykdomosios įstaigos darbuotojai. Nuo 2009 m. liepos mėn. EMTT vykdomoji įstaiga buvo atsakinga už visus administracinio įgyvendinimo ir programos vykdymo aspektus, kaip nustatyta darbo programoje. EMTT vykdomosios įstaigos veiksmus prižiūri Komisijos paskirtas Iniciatyvinis komitetas, kurį sudaro trys Komisijos pareigūnai, vienas Mokslo tarybos narys ir nepriklausomas mokslininkas; EMTT generalinis sekretorius atlieka stebėtojo vaidmenį. 2009 m. Iniciatyvinis komitetas surengė keturis susitikimus ir priėmė sprendimus, susijusius su EMTT vykdomosios įstaigos metine programa ir biudžetu, organizacine struktūra ir data, kurią bus suteiktas savarankiškumas. Kiekviename iš šių susitikimų Iniciatyvinis komitetas gavo išsamias pažangos ataskaitas iš EMTT vykdomosios įstaigos direktoriaus. EMTT vykdomosios įstaigos darbuotojai 2009 m. buvo įdarbinta ir pradėjo eiti savo pareigas žymiai daugiau darbuotojų negu ankstesniais metais. Įdarbinus 201 naują darbuotoją, EMTT vykdomojoje įstaigoje iš viso dirba 262 darbuotojai, o tai yra keturis kartus daugiau negu 2008 m. Kalbant apie EMTT vykdomosios įstaigos vadovybę, šiuo metu užimti 13 iš 16 postų. 2009 m. EMTT vykdomojoje įstaigoje buvo ne tik atrenkami ir įdarbinami nauji darbuotojai, bet ir konsoliduojami ir plėtojami žmogiškieji ištekliai. Visų pirma, Iniciatyvinis komitetas priėmė įgyvendinimo taisykles, susijusias su darbuotojų valdymu. Susitarimo memorandumas 2009 m. liepos mėn. Komisija ir EMTT vykdomoji įstaiga pasirašė susitarimo memorandumą pagal įgaliojimų akto 4 straipsnio 3 dalį. Jo tikslas – nustatyti tvarką, pagal kurią būtų vykdomas susijusio generalinio direktorato ir EMTT vykdomosios įstaigos kasdienis bendradarbiavimas įgyvendinant specialiąją programą „Idėjos“. Struktūrų ir mechanizmų peržiūra Peržiūros procesas Pagal Tarybos sprendimo, kuriuo sukuriama specialioji programa „Idėjos“, I priedą reikalaujama, kad būtų „taip pat atliekama EMTT struktūrų ir mechanizmų nepriklausoma peržiūra atsižvelgiant į mokslinės kompetencijos, savarankiškumo, veiksmingumo ir skaidrumo kriterijus bei visokeriopai dalyvaujant Mokslo tarybai“[21]. Peržiūra atlikta 2009 m. vasario–liepos mėn. EMTT Mokslo taryba visapusiškai dalyvavo peržiūros procese ir iš esmės sutiko su ekspertų grupės galiausiai priimtomis gairėmis. Komisija, Mokslo taryba ir Europos mokslinių tyrimų organizacijos[22] ekspertų grupei pateikė rašytinius įrodymus ir dokumentus. Klausymuose dalyvavo Komisijos pareigūnai (iš Mokslinių tyrimų ir Biudžeto generalinių direktoratų ir iš Teisės tarnybos), Mokslo tarybos nariai (pirmininkas, vicepirmininkas ir generalinis sekretorius) ir Europos mokslinius tyrimus finansuojančių ir mokslinius tyrimus atliekančių organizacijų vadovų asociacijos (EUROHORCS) pirmininkas. Buvo parengtas internetinis klausimynas pareiškėjams, ekspertų grupių nariams ir vertintojams apie tarpusavio vertinimo procesą; šį procesą valdė ir rezultatus analizavo Europos universitetinis institutas. Peržiūros rezultatai Ekspertų grupė savo ataskaitą[23] pateikė liepos mėn. Joje nurodoma, kad apskritai EMTT viršijo visus lūkesčius, kad jos įsteigimas buvo labai svarbus Europos moksliniams tyrimams, kad jai iš esmės pavyko pasiekti užsibrėžtą tikslą – užtikrinti akademinę laisvę, meistriškumą ir laimėjimus, taip pat ji padarė teigiamą šalutinį poveikį kai kurioms Europos nacionalinėms mokslinių tyrimų sistemoms. Tačiau ekspertų grupė nustatė ir keletą konkrečių problemų, susijusių su EMTT valdymo taisyklėmis ir tvarka, kurios ne visiškai atitiko EMTT misiją finansuoti mažai tirtų sričių mokslinius tyrimus, ir problemų, kurias reikia išspręsti, norint užtikrinti ilgalaikį EMTT tvarumą. Finansinės taisyklės yra pernelyg sudėtingos, grindžiamos ne pasitikėjimu, o sukčiavimo arba netinkamo valdymo rizikos prevencija. Priemonės, kurių po peržiūros rekomenduojama imtis nedelsiant, apima valdymo struktūrų supaprastinimą ir integravimą, šiomis priemonėmis sujungiamos EMTT generalinio sekretoriaus ir EMTT vykdomosios įstaigos direktoriaus pareigos, finansavimo filosofija orientuojama į mažai tirtų sričių mokslinius tyrimus, sudaromi nuolatiniai komitetai įvairiais klausimais, priimamos naujos, supaprastintos procedūros, taikomos vertintojams ir ekspertų grupės nariams, didinamas skaidrumas, numatomos finansinės kompensacijos Mokslo tarybos nariams ir palengvinamas mokslininkų įdarbinimas EMTT vykdomojoje įstaigoje. Ekspertų grupė taip pat paragino pakeisti beveik sutartinę dotaciją į vienkartinės išmokos dotaciją ir taip dotacijos gavėjams suteikti daugiau lankstumo, kai reikia pakeisti jau vykstančio mokslinio tyrimo kryptį. Buvo pasiūlytos paprastesnės ekspertų, dalyvaujančių tarpusavio vertinimo procese, skyrimo ir valdymo procedūros. Galiausiai ekspertų grupė pritarė Atrankos komiteto pasiūlymui dėl naujų Mokslo tarybos narių paskyrimo[24] ir, siekiant didesnio skaidrumo, pasiūlė skelbti Mokslo tarybos protokolus. Apsvarsčius su abiejų tipų struktūra susijusias galimybes ir galimus pavojus, atliekant peržiūrą padaryta išvada, kad vykdomąja įstaiga grindžiamas dabartinis standartinis modelis turi nemažai trūkumų, tačiau sunkumai ir pavojai, kurių kiltų nusprendus pereiti prie Sutarties dėl Europos Sąjungos veikimo 187 straipsniu[25] grindžiamos naujos struktūros, įskaitant galimybę, kad EMTT būtų daroma politinė įtaka pažeidžiant EMTT mokslinį nepriklausomumą, yra per dideli, kad struktūrą vertėtų keisti – bent tol, kol bus išnaudotos visos galimybės vystyti ir tobulinti EMTT vykdomąją įstaigą, kad ji atitiktų EMTT tikslus. Kitą nepriklausomą peržiūrą ekspertų grupė rekomenduoja atlikti po dvejų metų. Mokslo tarybos nuomonė apie peržiūros rezultatus Mokslo taryba paskelbė savo nuomonę apie peržiūros rezultatus ir pakomentavo atskiras pateiktas rekomendacijas[26]. Mokslo taryba ypač daug dėmesio skyrė pasiūlymams, kaip geriau pritaikyti administracinę sistemą, kad ji geriau atitiktų EMTT misiją, ir poreikiui toliau svarstyti savo teisinę struktūrą. Komisijos nuomonė apie peržiūros rezultatus ir tolesni veiksmai Reaguojant į peržiūros rezultatus, 2009 m. spalį buvo paskelbtas Komisijos komunikatas[27] . Jame numatyta strategija ir, remiantis EMTT peržiūros ekspertų grupės ataskaitoje pateiktomis rekomendacijomis, pasiūlyti veiksmai, kurių reikia imtis kitame EMTT veiklos etape. Siūlyti tokie veiksmai: įdarbinti EMTT vykdomosios agentūros direktorių, kuris būtų žymus mokslininkas, turintis daug administracinio darbo patirties, integruoti EMTT komunikacijos strategiją, kad būtų sukurta aiški vizija, gauta nuosekli informacija ir daugiau skaidrumo, sumažinti interesų konflikto riziką, aiškiau nusakyti EMTT vykdomosios įstaigos ir Mokslo tarybos vaidmenis ir išnagrinėti galimybę pasiūlyti honorarą Mokslo tarybos nariams, dalyvaujantiems Mokslo tarybos plenariniuose posėdžiuose (taip pripažįstant jų asmeninį įsipareigojimą, ypač pirmininko ir vicepirmininkų). Komisija taip pat ketina įsteigti nuolatinį nepriklausomą Atrankos komitetą, kuris atrinktų būsimus Mokslo tarybos narius, kad būtų užtikrinta, jog Mokslo taryba bus palaipsniui atnaujinama. Komunikate pasiūlyti vidutinės trukmės veiksmai daugiausia susiję su pasiūlymais dėl finansinių ir administracinių procedūrų. Komisija išnaudos galimybę, kurią suteikia būsima, kas trejus metus atliekama Finansinio reglamento peržiūra, kad įvertintų, kaip tuo reglamentu sukurtą sistemą būtų galima geriau pritaikyti prie šio sektoriaus Europos politikos ir supaprastinti ją pagal neseniai priimtą komunikatą[28]. Laikydama EMTT nuolat tobulėjančia organizacija, Komisija vadovaujasi specialiąja programa „Idėjos“, kurioje nurodyta, kad: „... Veiklos įgyvendinimas ir valdymas bus nuolat peržiūrimi ir vertinami, siekiant įvertinti padarytą pažangą ir, remiantis sukaupta patirtimi, pakoreguoti bei patobulinti procedūras .“ IšVADOS IR 2010 M. PERSPEKTYVOS Savarankiškumo suteikimas EMTT vykdomajai įstaigai ir struktūros ir mechanizmų peržiūra – du esminiai EMTT pokyčiai, įvykę 2009 m. 2010 m. tikimasi tolesnės pažangos, susijusios su šiais pokyčiais. Veiksmai, kurių reikia imtis po EMTT peržiūros, apima EMTT vykdomosios įstaigos direktoriaus paskyrimą, taip pat numatomi teisės aktų pakeitimai, kuriais būtų įtraukti EMTT struktūros ir veiklos patobulinimai, įskaitant nepriklausomų ekspertų, dalyvaujančių tarpusavio vertinimo procese, valdymą. Taip pat bus įkurtas nuolatinis Atrankos komitetas, atsižvelgiant į tai, kad numatoma atnaujinti narių sudėtį po to, kai 2011 m. vasario mėn. pasibaigs pirmoji jų kadencija. Tikimasi, kad EMTT dotacijų finansavimo augimo tendencija išliks didėjant 7BP metiniam biudžetui. Komisija džiaugiasi, kad EMTT išlieka labai populiari mokslo darbuotojų tarpe ir kad jos reputacija gerėja dėl sėkmingų veiklos rezultatų. Kadangi labai tikėtina, jog daugės aukštos kokybės paraiškų, EMTT turėtų užimti stipresnę poziciją ir galės labiau prisidėti prie Europos siekio, kad visame pasaulyje būtų vykdomi profesionalūs moksliniai tyrimai, ir tuo pačiu prie „Europa 2020“ strategijos[29] tikslo plėtoti žiniomis ir inovacijomis grįstą ekonomiką. Tikslai ir ES mokslinių tyrimų finansavimo struktūros ir priemonių pagrindinės kryptys bus toliau plėtojami pavyzdinėje iniciatyvoje „Inovacijų Sąjunga“, kuri paminėta komunikate dėl „Europa 2020“ strategijos ir kuri bus pristatyta 2010 m. rudenį. [1] 2007/134/EB (OL L 57, 2007 2 24, p. 14). [2] 2008/37/EB (OL L9, 2008 1 12, p. 15). [3] Tarybos reglamentas (EB) 58/2003 (OL L 11, 2003 1 16, p. 1). [4] C (2008) 5694 (neskelbtas). [5] C (2009) 5928, 2009 7 29, neskelbtas. [6] Taip pat žr. 3.3 punktą. [7] Papildomi geriausi mokslo darbuotojai atrinkti per antrą EMTT dotacijų pradedantiesiems mokslo darbuotojams konkursą (Pranešimas spaudai apie EMTT dotacijas pradedantiesiems mokslo darbuotojams, 2009 10 29). [8] Paskelbus trečiąjį EMTT kvietimą teikti paraiškas dėl dotacijų pradedantiesiems mokslo darbuotojams iš viso gauta 2 873 paraiškos, Naujausia informacija apie EMTT, 2009 12 18 (http://erc.europa.eu/pdf/NewsRelease_StG3_submissions.pdf). [9] Ataskaita apie šį kvietimą teikti paraiškas įtraukta į Komisijos 2008 m. metinę ataskaitą [COM (2009) 488 galutinis]. [10] Tarybos sprendimo 2006/972/EB 8 straipsnis. [11] Projektas, kuriam po pirmojo vertinimo nebuvo pritarta, buvo vertinamas dar kartą ir metų pabaigoje šis vertinimas dar nebuvo baigtas. [12] OL L 391 ir OL L 400, 2006 12 30 (atitinkamai EB ir Euratomo taisyklės), ir Euratomo taisyklių klaidų ištaisymas, OL L 54, 2007 2 22, p. 4. [13] Taip pat žr. 4.1 punktą. [14] http://erc.europa.eu/. [15] http://cordis.europa.eu/. [16] Šio komiteto nariai buvo komiteto pirmininkas profesorius Eero Vuorio (Turku universiteto kancleris) ir nariai profesorė Hélène Ahrweiler (Pary˛iaus akademijos garbės rektorė ir kanclerė), profesorė Zita Aušrelė Kučinskienė (Vilniaus universiteto Medicinos fakulteto dekanė) ir profesorius Arnold Schmidt (Vienos technologijos universiteto profesorius). [17] Naujienų pranešimai apie ES mokslinius tyrimus: EMTT Atrankos komiteto sudarymas. Briuselis, 2008 9 23 (http://ec.europa.eu/research/index.cfm?pg=newsalert&lg=en&year=2008&na=na-230908). [18] EMTT Mokslo tarybos Atrankos komitetas. Galutinė ataskaita (2009 1 19). [19] Europos Komisijos pranešimas spaudai. Paskirti nauji EMTT Mokslo tarybos nariai (2009 4 27). [20] Pranešimas spaudai. Naujas EMTT generalinis sekretorius, 2009 7 2 (http://erc.europa.eu/pdf/Press_release_New_SecGen_02_07_09.pdf). [21] Šiai ekspertų grupei pirmininkavo Vaira Vike-Freiberga, Lord Sainsbury – vicepirmininkas, taip pat ją sudarė šie nariai: Yves Mény (kuris buvo ekspertų grupės pranešėjas), Fiorella Kostoris Padoa Schioppa, Lars-Hendrik Röller ir Elias Zerhouni. Ekspertų grupė sudaryta Komisijos sprendimu C (2009) 1871. [22] Pateikė šios organizacijos: ALLEA (Visos Europos akademijos), EARTO (Europos mokslinių tyrimų ir technologinės plėtros organizacijų asociacija), ESF (Europos mokslo fondas), EUROHORCs (Europos mokslinių tyrimų tarybų vadovai), EIRMA (Europos pramonės mokslinių tyrimų valdymo asociacija), BUSINESSEUROPE (Europos verslo konfederacija), EUA (Europos universitetų asociacija), EASAC (Europos akademijų patariamoji taryba mokslo klausimais) ir Academia Europaea . [23] Peržiūros ekspertų grupė, „Siekiant sukurti pasaulinio lygio mažai tirtų sričių mokslinių tyrimų organizaciją“. Europos mokslinių tyrimų tarybos struktūrų ir mechanizmų peržiūra (2009 7 23). [24] Žr. 4.1 punktą. [25] Ankstesnis EB sutarties 171 straipsnis, „Sąjunga gali kurti bendras įmones ar kokias nors kitas struktūras, reikalingas Sąjungos mokslinių tyrimų, technologijų plėtros ir demonstravimo programoms veiksmingai vykdyti.“ [26] EMTT Mokslo tarybos nuomonė apie Europos mokslinių tyrimų tarybos struktūrų ir mechanizmų peržiūros ataskaitą „Siekiant sukurti pasaulinio lygio mažai tirtų sričių mokslinių tyrimų organizaciją“ (2009 8 25). [27] COM (2009) 552 galutinis. [28] COM (2010) 187. [29] COM (2010) 2020.